פיורלו לה גוארדיה

פיורלו הנרי לה גוארדיה (באנגלית: Fiorello Henry La Guardia; 11 בדצמבר 1882 – 20 בספטמבר 1947) היה פוליטיקאי יהודי-אמריקאי, שכיהן כראש עיריית ניו יורק בשנים 1934–1945. סייע רבות להצלת יהודי אירופה בזמן מלחמת העולם השנייה ופעל רבות למען הקמת מדינת ישראל.

קורות חיים
לה גוארדיה נולד ברובע הברונקס בניו יורק, לאקילה לה גוארדיה (אב קתולי) ולאירנה כהן (אם יהודייה) שהיגרה מטריאסטה, והתחנך באריזונה כאפיסקופלי. לאחר שאביו פוטר ממשרתו כמנצח על תזמורת בצבא ארצות הברית בשנת 1898, עקרה משפחתו לטריאסטה, אז חלק מן האימפריה האוסטרו-הונגרית.

קריירה 
בשנים 1904–1906 הועסק לה גוארדיה בקונסוליה האמריקאית בפיומה. הוא שב לארצות הברית כדי ללמוד באוניברסיטת ניו יורק. בשנים 1907–1910 עבד כמתורגמן באליס איילנד.

בשנת 1914 מונה לסגן התובע הכללי של מדינת ניו יורק. בשנת 1916 נבחר לכהן בקונגרס של ארצות הברית, מטעם המפלגה הרפובליקנית, כנציג רובע הארלם הספרדית בניו-יורק, בו גרו בעיקר מהגרים ממוצא איטלקי. במלחמת העולם הראשונה התגייס לה גוארדיה לצבא ארצות הברית הוסמך לקצונה והוכשר לטייס בזרוע האוויר (שקדמה להקמת חיל האוויר). הוא לחם כטייס מטוסי הפצצה בחזית האיטלקית.

הוא כיהן כחבר הקונגרס בין השנים 1917–1919 וכן 1924–1933. לה גוארדיה רכש לעצמו מוניטין של רפורמטור נלהב ומסור. הוא תמך בחקיקה בענייני תנאי עבודה (בין היתר, העביר חוק הקובע שחוזה העסקה, בו העובד מתחייב שלא להיות חבר באיגוד עובדים, איננו חוקי) וערך עצרות נגד מכסות הגירה. בשנת 1929, הובס בבחירות לעיריית ניו יורק על ידי ג'יימס ג'יי ווקר.

בשנת 1934 נבחר לראש עיריית ניו יורק (ה-99 במספר), על מצע נגד שחיתות בזמן "השפל הגדול". הוא היה ראש העירייה הראשון ממוצא איטלקי. בתולדות העיר ניו יורק מאוזכר לה גוארדיה כאחד מראשי העיר המוצלחים. הייתה לכהונתו השפעה פסיכולוגית, ויוחסה לו הצלחה בהחזרת אמון התושבים בממשל ובעירייה, בתקופת השפל הגדול. הוא היה הראשון שנבחר לעמוד בראשות עיריית ניו יורק במשך שלוש תקופות כהונה רצופות. בשנת 1945 החליט לפרוש ולא להתמודד שוב.

לאחר שפרש מהתפקיד, כיכב לה גוארדיה בתוכנית רדיו משלו ואף הקריא את קטעי הקומיקס ברדיו בעת שביתת העיתונים.

הנצחה 

 לה גוארדיה פעל להקמת שדה תעופה אזרחי בעיר ניו יורק, ואשר נקרא על שמו נמל התעופה לה גוארדיה.

 היה ציוני נלהב ולכן נקראים על שמו רחוב לה גוארדיה ומחלף לה גוארדיה בתל אביב.

חיים אישיים 
לה גוארדיה דיבר שבע שפות ובכללן עברית, יידיש, הונגרית ואיטלקית. 

הוא כונה בשם "ליטל פלאוור" ("פרח קטן" - פירוש השם "פיורלו") שתאם גם את קומתו הנמוכה: 157 ס"מ. 

הוא נפטר מסרטן הלבלב ב-20 בספטמבר 1947 בביתו בריברדייל, ברובע הברונקס.

קישורים חיצוניים

הערות שוליים

חברי המפלגה הרפובליקנית (ארצות הברית)
ראשי עיריית ניו יורק
יהודים חברי בית הנבחרים של ארצות הברית
חברי בית הנבחרים של ארצות הברית ממדינת ניו יורק
זוכי פרס פיבודי
יהודים ראשי עיריות בארצות הברית
פעילים ציונים בארצות הברית
פוליטיקאים יהודים אמריקאים
יהודים פקידי ממשל בארצות הברית
יהודים אנשי הכוחות המזוינים של ארצות הברית במלחמת העולם הראשונה
בוגרי אוניברסיטת ניו יורק
אמריקאים ממוצא איטלקי
אמריקאים ממוצא יהודי
אזרחי כבוד של תל אביב-יפו
קצינים אמריקאים במלחמת העולם הראשונה
טייסים יהודים
שדרני רדיו וטלוויזיה יהודים
אמריקאים שנפטרו מסרטן הלבלב
אמריקאים שנולדו ב-1882
אמריקאים שנפטרו ב-1947
בוגרי בית הספר למשפטים באוניברסיטת ניו יורק